กลต.สะกิดรายย่อยWAVE คิดให้ดีก่อนยกมือซื้อTSE
ก.ล.ต.เตือนผู้ถือหุ้น WAVE ให้ศึกษาข้อมูลอย่างรอบคอบก่อนใช้สิทธิออกเสียง
20 ส.ค. 2554

ก.ล.ต.เตือนผู้ถือหุ้น WAVE ให้ศึกษาข้อมูลอย่างรอบคอบก่อนใช้สิทธิออกเสียง
ในวาระการซื้อหุ้น TSE ที่ปรึกษาห่วงลงทุนสูงเกินไป กลุ่มใหญ่มาลีนนท์กุมบังเหียน
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งให้ผู้ถือหุ้น บริษัท เวฟ เอ็นเตอร์เทนเมนท์ (WAVE) ศึกษาข้อมูลอย่างรอบคอบก่อนตัดสินใจใช้สิทธิออกเสียงในวาระการซื้อหุ้นเพิ่มทุนของบริษัท ไทย โซล่าร์ เอ็นเนอร์ยี่ (TSE) เนื่องจากเป็นรายการที่เกี่ยวโยงกันและรายการได้มาซึ่งสินทรัพย์ขนาดใหญ่ 
ทั้งนี้ การประชุมผู้ถือหุ้นจะจัดขึ้นในวันที่ 8 ก.ค. 2554 และ WEVE จะต้องได้คะแนนจากผู้ถือหุ้นไม่น้อยกว่า 3 ใน 4 ของผู้ถือหุ้นที่มาประชุมและมีสิทธิออกเสียง
“คณะกรรมการตรวจสอบให้ความเห็นว่า WAVE ไม่ควรลงทุนเพิ่มใน TSE จนกว่าโครงการลงทุนแรกจะบรรลุผล ส่วนที่ปรึกษาทางการเงินอิสระ (IFA) ให้ความเห็นว่าราคาหุ้นมีความเหมาะสม และไม่ควรอนุมัติการซื้อหุ้นเพิ่มทุนที่เกินกว่า 25% เนื่องจาก WAVE จะมีเงินทุนหมุนเวียนไม่เพียงพอ อาจจะต้องใช้เงินกู้ทำให้อาจมีปัญหาขาดสภาพคล่องได้”
WAVE จะซื้อหุ้นเพิ่มทุนของ TSE เพื่อรักษาสัดส่วนการถือหุ้นเดิมที่ 10% คาดว่าจะใช้เงินลงทุน 104.50 ล้านบาท หรืออาจลงทุนเกินสัดส่วนเดิมแต่ไม่เกิน 35% เป็นเงินทั้งสิ้น 445.75 ล้านบาท นับว่าสูงกว่า 50% ของสินทรัพย์รวม ส่วนแหล่งเงินทุนจะใช้เงินทุนหมุนเวียน 295.75 ล้านบาท และเงินกู้ไม่เกิน 150 ล้านบาท 
นอกจากนี้ นายประชา มาลีนนท์และบุตร ซึ่งเป็นกรรมการและผู้ถือหุ้นใหญ่ของ WAVE ได้ถือหุ้นอยู่ใน TSE จำนวน 53% ผ่านบริษัท พี.เอ็ม. เอ็นเนอร์ยี่ (PME) ซึ่งที่ปรึกษาแนะนำผู้ถือหุ้นว่าควรมีความเห็นเพิ่มเติม เพื่อปกป้องผลประโยชน์ในเรื่องสำคัญ เช่น สิทธิคัดค้านในมติที่สำคัญ สิทธิการขายหุ้นคืนกรณีโครงการไม่เป็นไปตามแผน เป็นต้น